# Boeing P-26

### Wikipedia

Boeing P-26 Peashooter
Boeing P-26A

Boeing P-26, lisänimeltään "Peashooter" (Hernepyssy), oli Yhdysvaltain armeijan lentojoukkojen (United States Army Air Corps, USAAC) ensimmäinen kokometallinen ja yksitasoinen hävittäjämalli. Koneen prototyyppi teki ensilentonsa 20. huhtikuuta 1932.

Boeingin rahoittama projekti Boeing Model 248-koneen tuottamiseksi alkoi vuoden 1931 syyskuussa, USAAC toimitti koneen moottorin ja instrumentit. Koneessa oli itsekantava alumiinirunko, avoin ohjaamo, kiinteä laskuteline ja ulkoisesti tuetut siivet. USAAC tilasi kolme prototyyppiä, mallinimellä XP-936.

Boeing sai tilauksen 111 tuotantomallisesta (Model 266) koneesta, viralliseksi mallinimeksi tuli P-26A, A tarkoitti paranneltua siipirakennetta ja radiota. Ensimmäinen tuotantokone lensi 10. tammikuuta 1933, ja viimeinen toimitettiin vuoden 1934 kesäkuussa.

Myöhemmin toimitettuihin 25 P-26B-malliseen koneeseen oli tarkoitus asentaa polttoaineenruiskutuksella varustettu Pratt & Whitney R-1340-33-Wasp-moottori, mutta moottoreita oli saatavilla vain kolme kappaletta ja 22 koneeseen asennettiinkin jo aiemmissa koneissa käytetty kaasutinmoottori, niitten mallinimeksi tuli P-26C; viimeinen valmistui vuonna 1936. Osaan koneista vaihdettiin myöhemmin ruiskumoottori ja niitten mallinimi muutettiin P-26B:ksi. Kaikkiaan USAAC:ille toimitettiin prototyyppikoneet mukaan lukien 139 P-26 hävittäjää.

Kymmenen P-26:tta (Model 281) rakennettiin toimitettaviksi Kiinaan vuonna 1936, ja yksi Espanjan ilmavoimien kokeiltavaksi sen valitessa uutta hävittäjämallia. Kansallisen Kiinan ilmavoimien 17. lentolaivue pudotti koneillaan kuusi japanilaista Mitsubishi G3M pommikonetta Nanjingissa 15. elokuuta 1937. Vaikeitten toimintaolojen ja raskaan taistelukäytön vuoksi koneet poistettiin käytöstä vuoden 1937 loppuun mennessä. Espanjaan toimitettu kone päätyi Espanjan sisällissodan sytyttyä tasavaltalaisten käyttöön ja ammuttiin alas 21. lokakuuta 1936.

Seversky P-35:n käyttöönoton jälkeen USAAC:in Peashooterit siirrettiin harjoitushävittäjiksi ja vuonna 1938 niitä oli hävittäjäkäytössä enää Panamassa, Havaijilla ja Filippiineillä sijainneissa yksiköissä. USAAC:in viimeiset P-26:t olivat palveluskäytössä vielä vuonna 1941 Filippiineillä, mutta ne korvattiin P-35A koneilla kesällä 1941. Viimeiset 12 konetta siirrettiin Filippiinien armeijan ilmajoukoille Batangasin lentokentälle Luzoniin. Kapteeni Jesus A. Villamor pudotti koneellaan Mitsubishi G3M2 pommikoneen 12. joulukuuta 1941 ja luutnantti Jose Kare 23. joulukuuta Mitsubishi A6M2 Zeron. Japanilaisten hyökkäyksestä säästyneet koneet poltettiin 24. joulukuuta, etteivät ne joutuisi vihollisen haltuun.

P-26 pysyi edelleen palveluskäytössä Panaman kanava-alueella ja viimeiset 11 konetta siirrettiin Panamalle, joka myi ne vuonna 1943 Guatemalaan. Viimeiset palveluskäytössä olleet P-26:t poistettiin vuonna 1957 Guatemalan ilmavoimien käytöstä ja viimeinen jäljelle jäänyt kone on entisöity ja se on näytteillä Yhdysvalloissa National Air and Space Museumissa Washington D.C.ssä.

Boeing valmisti vuonna 1934 Peashooterista parannellun version P-29, jossa oli itsekantavat siivet, sisäänvedettävä laskuteline ja umpiohjaamo. USAAC piti parannuksia kuitenkin niin marginaalisina, ettei YP-29:ksi nimettyä mallia otettu tuotantoon.

## [muokkaa] Tekniset tiedot Boeing P-26A (Model 266)

- Miehistö: 1
- Pituus: 7,18 m
- Kärkiväli: 8,50 m
- Korkeus: 3,04 m
- Siipipinta-ala: 13,89 m²
- Tyhjäpaino: 996 kg
- Lentopaino: 1 524 kg
- Moottori: yhdeksänsylinterinen Pratt & Whittney Wasp R-1340-7-tähtimoottori, 600 hp.

### [muokkaa] Suorituskyky

- Maksiminopeus: 377 km/h
- Toimintasäde: 579 km
- Lakikorkeus: 8 352 m

### [muokkaa] Aseistus

- 2 x .30-06 kaliiperin Browning-konekivääri, tai yksi .30-06 kaliiperin ja yksi .50 kaliiperin Browning-konekivääri.
- 1 x 91 kg pommi rungon alla.

## [muokkaa] Aiheesta muualla

- P-26 sivu National Museum of the United States Air Force
- Aviation History Magazine: Boeing's Trailblazing P-26 Peashooter
- Joe Baugherin Boeing P-26 historiasivut

Haettu osoitteesta http://fi.wikipedia.org../../../b/o/e/Boeing_P-26_fdad.html

Luokka: Toisen maailmansodan hävittäjälentokoneet

##### Views

- Artikkeli
- Keskustelu
- Nykyinen versio

##### Etsi

##### Muilla kielillä

- Deutsch
- English
- Italiano
- Polski
- Slovenščina